ཕྱི་དྲིལ་བོད་ཀྱི་སྲིད་བྱུས་ཉམས་ཞིབ་ཁང་གི་ཁོར་ཡུག་ཉམས་ཞིབ་པ་འཛམ་ལྷ་བསྟན་པ་རྒྱལ་མཚན་ལགས་ཀྱིས་བོད་ནང་གི་བོད་མི་ཚོར་སྤྱི་ཚོགས་དང་ཁོར་ཡུག་གི་གནས་སྟངས་ཐོག་རྒྱ་ནག་གཞུང་གིས་བརྩི་མེད་རྡོག་རོལ་བཏང་སྟེ་འཛམ་གླིང་ཡང་ཐོག་ཏུ་གྲགས་པའི་བོད་ཀྱི་ཁོར་ཡུག་གནས་སྟངས་ལ་བསམ་གཞིག་རྩ་བ་ནས་མ་བྱས་པར།གོ་ལའི་སྣེ་མོ་གསུམ་པར་གྲགས་པའི་བོད་ཀྱི་གཙང་ཆུ་ཆེ་ཁག་ཐོག་ཆུ་མཛོད་གང་བྱུང་བརྒྱབ་དང་རྒྱག་བཞིན་པ་དང་།ས་གནས་བོད་མིའི་སྲོལ་རྒྱུན་ཆོས་དད་ལ་བསམ་ཤེས་ཏིལ་འབྲུ་ཙམ་མ་བྱས་པར་གནས་རི་རྣམས་གང་བྱུང་བྲུས་ནས་གཏེར་ཁ་ཚོད་མེད་སྔོགས་འདོན་བྱེད་བཞིན་པ།དེ་ལ་བརྟེན་ནས་ས་གནས་བོད་མིའི་མཐུང་ཆུ་འབགས་བཙོག་བཟོ་བཞིན་པ།སྤྱིར་མཐོ་སྒང་བོད་ཀྱི་ཁོར་ཡུག་ནི་ཨེ་ཤི་ཡའི་ཆུ་འགོ་ཆགས་པ་མ་ཟད།ཨེ་ཤི་ཡའི་མངའ་ཁུལ་དུ་དབྱར་གྱི་ཆར་ཆུ་འདྲེན་མཁན་དང་།མཁའ་རླུང་གི་འགྱུར་འགྲོས་སོགས་ལ་བརྟེན་ནས་གོ་ལའི་གནམ་གཤིས་འགྱུར་ལྡོག་ལའང་ཕན་གནོད་གཉིས་ཀ་འདྲེན་བཞིན་པའི་གནས་སྟངས་གསལ་བཤད་གནང་བ་མ་ཟད།རྒྱ་ནག་གཞུང་གིས་སྲིད་བྱུས་འོག་བོད་མི་འབྲོག་པ་རྣམས་རྩྭ་ཐང་ནས་སྲོལ་རྒྱུན་འབྲོག་པའི་འཚོ་ཐབས་སྤངས་ཏེ་སྤྱི་ཚོགས་རིང་ལུགས་ཀྱི་གཏན་འཇགས་གྲོང་ཚོ་ཟེར་བར་བཙན་དབང་འོག་གནས་སྤོ་བྱེད་དུ་བཅུག་པ་དང་།འབྲོད་པ་དེ་དག་གཏན་འཇགས་གྲོང་ཚོར་གནས་སྤོས་ཟིན་རྗེས་འཚོ་ཐབས་ཀྱི་ལག་ཤེས་དང་།འཕྲོད་བསྟེན་གྱི་མཐུན་འགྱུར་སོགས་མེད་པར་བརྟེན་དཀའ་ངལ་ཧ་ཅང་ངང་ལྷུང་བཞིན་ཡོད་སྐོར་གསུང་པ་དང་སྦྲགས།དེ་སྔ་འཛམ་གླིང་མཉམ་སྦྲེལ་རྒྱལ་ཚོགས་ཀྱི་བཟའ་འབྲུའི་ཆེད་ལས་མི་སྣ་སྐུ་ཞབས་ཨོ་ལི་ཝར་ཌི་ཤུ་ཊར་ལགས་ཀྱིས་རྒྱ་ནག་གཞུང་ལ་བོད་དང་སོག་པོའི་འབྲོག་པ་རྣམས་རྩྭ་ཐང་ནས་བཙན་དབང་འོག་གཏན་འཇགས་གྲོང་ཚོར་གནས་སྤོ་བྱ་རྒྱུའི་ལས་གཞི་མཚམས་འཇོགས་དགོས་པའི་བསམ་ཚུལ་བཏོན་པ་རྣམས་ལུང་འདྲེན་གནང་འདུག